title: Decizia (UE) 2015/201 a Consiliului din 27 ianuarie 2015 privind poziția care urmează să fie adoptată în numele Uniunii Europene în cadrul Subcomitetului pentru măsuri sanitare și fitosanitare, al Subcomitetului vamal și al Subcomitetului pentru indicații geografice instituite prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea deciziilor Subcomitetului pentru măsuri sanitare și fitosanitare, ale Subcomitetului vamal și ale Subcomitetului pentru indicații geografice privind regulamentul lor de procedură

text:
                  10.2.2015

                  RO

                  Jurnalul Oficial al Uniunii Europene

                  L 33/19

         DECIZIA (UE) 2015/201 A CONSILIULUI
         din 27 ianuarie 2015
         privind poziția care urmează să fie adoptată în numele Uniunii Europene în cadrul Subcomitetului pentru măsuri sanitare și fitosanitare, al Subcomitetului vamal și al Subcomitetului pentru indicații geografice instituite prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea deciziilor Subcomitetului pentru măsuri sanitare și fitosanitare, ale Subcomitetului vamal și ale Subcomitetului pentru indicații geografice privind regulamentul lor de procedură
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Articolul 431 din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (1), (denumit în continuare „acordul”) prevede aplicarea parțială și cu titlu provizoriu a acordului.

                     (2)

                     Articolul 3 din Decizia 2014/494/UE a Consiliului (2) stabilește dispozițiile acordului care urmează să fie aplicate cu titlu provizoriu, inclusiv dispozițiile referitoare la instituirea și funcționarea Subcomitetului pentru măsuri sanitare și fitosanitare (denumit în continuare „Subcomitetul SPS”), a Subcomitetului vamal și Subcomitetului pentru indicații geografice (denumit în continuare „Subcomitetul GI”).

                     (3)

                     În temeiul articolului 65 alineatul (5) din acord, Subcomitetul SPS urmează să își adopte propriul regulament de procedură în cadrul primei sale reuniuni.

                     (4)

                     În temeiul articolului 74 alineatul (3) litera (e) din acord, Subcomitetul vamal urmează să își adopte propriul regulament de procedură.

                     (5)

                     În temeiul articolului 179 alineatul (2) din acord, Subcomitetul GI urmează să își stabilească propriul regulament de procedură.

                     (6)

                     Prin urmare, este oportună stabilirea poziției Uniunii în ceea ce privește adoptarea regulamentului de procedură de către subcomitetele menționate,

               ADOPTĂ PREZENTA DECIZIE:

            Articolul 1

               (1)   Poziția care urmează să fie adoptată în numele Uniunii în cadrul Subcomitetului pentru măsuri sanitare și fitosanitare instituit prin articolul 65 din acord în ceea ce privește adoptarea regulamentului de procedură al Subcomitetului SPS se bazează pe proiectul de decizie al subcomitetului menționat atașat la prezenta decizie.

               (2)   Corecturile tehnice minore aduse proiectului de decizie pot fi acceptate de reprezentanții Uniunii în cadrul Subcomitetului SPS fără a fi necesară o altă decizie a Consiliului.

            Articolul 2

               (1)   Poziția care urmează să fie adoptată în numele Uniunii în cadrul Subcomitetului vamal instituit prin articolul 74 din acord în ceea ce privește adoptarea regulamentului de procedură al Subcomitetului vamal se bazează pe proiectul de decizie al subcomitetului menționat atașat la prezenta decizie.

               (2)   Corecturile tehnice minore aduse proiectului de decizie pot fi acceptate de reprezentanții Uniunii în cadrul Subcomitetului vamal fără a fi necesară o altă decizie a Consiliului.

            Articolul 3

               (1)   Poziția care urmează să fie adoptată în numele Uniunii în cadrul Subcomitetului pentru indicații geografice instituit prin articolul 179 din acord în ceea ce privește adoptarea regulamentului de procedură al Subcomitetului GI se bazează pe proiectul de decizie al subcomitetului menționat atașat la prezenta decizie.

               (2)   Corecturile tehnice minore aduse proiectului de decizie pot fi acceptate de reprezentanții Uniunii în cadrul Subcomitetului GI fără a fi necesară o altă decizie a Consiliului.

            Articolul 4
            Prezenta decizie intră în vigoare la data adoptării.

            Adoptată la Bruxelles, 27 ianuarie 2015.

                  Pentru Consiliu

                  Președintele

               J. REIRS

            (1)  JO L 261, 30.8.2014, p. 4.

            (2)  Decizia 2014/494/UE a Consiliului din 16 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (JO L 261, 30.8.2014, p. 1).

            PROIECT
            DECIZIA NR. 1/2015 A SUBCOMITETULUI PENTRU MĂSURI SANITARE ȘI FITOSANITARE UE-GEORGIA
            din … 2015
            de adoptare a propriului regulament de procedură
            SUBCOMITETUL PENTRU MĂSURI SANITARE ȘI FITOSANITARE UE-GEORGIA,
            având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (1) (denumit în continuare „acordul”), în special articolul 65,
            întrucât:

                        (1)

                        În conformitate cu articolul 431 din acord, anumite părți ale acestuia se aplică cu titlu provizoriu de la 1 septembrie 2014.

                        (2)

                        În temeiul articolului 65 alineatul (2) din acord, Subcomitetul pentru măsuri sanitare și fitosanitare (denumit în continuare „Subcomitetul SPS”) urmează să ia în considerare orice problemă legată de punerea în aplicare a capitolului 4 (Măsuri sanitare și fitosanitare) din titlul IV (Comerț și aspecte legate de comerț) din acord.

                        (3)

                        În temeiul articolului 65 alineatul (5) din acord, Subcomitetul SPS urmează să își adopte propriul regulament de procedură,

                  ADOPTĂ PREZENTA DECIZIE:

               Articolul 1
               Se adoptă regulamentul de procedură al Subcomitetului SPS, astfel cum este prevăzut în anexă.

               Articolul 2
               Prezenta decizie intră în vigoare la data adoptării.

               Adoptată la …,

                     Pentru Subcomitetul SPS

                     Președintele

               (1)  JO L 261, 30.8.2014, p. 4.

               ANEXĂ

                  Regulamentul de procedură al Subcomitetului pentru măsuri sanitare și fitosanitare UE-Georgia

                  Articolul 1
                  Dispoziții generale

                     (1)   Subcomitetul pentru măsuri sanitare și fitosanitare (denumit în continuare „Subcomitetul SPS”), instituit în conformitate cu articolul 65 alineatul (1) din Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) asistă Comitetul de asociere în configurația comerț, astfel cum este prevăzut la articolul 408 alineatul (4) din acord (denumit în continuare „Comitetul de asociere în configurația comerț”) în exercitarea atribuțiilor sale.

                     (2)   Subcomitetul SPS își exercită atribuțiile prevăzute la articolul 65 alineatul (2) din acord în lumina obiectivelor menționate în titlul IV capitolul 4 articolul 50 din acord.

                     (3)   Subcomitetul SPS este alcătuit din reprezentanți ai Comisiei Europene și ai Georgiei responsabili pentru aspectele sanitare și fitosanitare.

                     (4)   Un reprezentant al Comisiei Europene sau al Georgiei care este responsabil pentru aspectele sanitare și fitosanitare exercită funcția de președinte al Subcomitetului SPS în conformitate cu articolul 2.

                     (5)   Părțile din prezentul regulament de procedură sunt definite în conformitate cu articolul 428 din acord.

                  Articolul 2
                  Președinția
                  Părțile dețin președinția Subcomitetului SPS, alternativ, pentru o perioadă de 12 luni. Prima perioadă începe la data primei reuniuni a Consiliului de asociere și se încheie la 31 decembrie în același an.

                  Articolul 3
                  Reuniuni

                     (1)   În afara cazului în care părțile convin altfel, Subcomitetul SPS se întrunește în termen de trei luni de la intrarea în vigoare a acordului, la solicitarea oricăreia dintre părți sau cel puțin o dată pe an.

                     (2)   Președintele convoacă fiecare reuniune a Subcomitetului SPS, locul și data acestora fiind convenite de părți. Convocarea la reuniune este transmisă membrilor de către președintele Subcomitetului SPS cel târziu cu 28 de zile calendaristice înainte de începerea reuniunii, cu excepția cazului în care părțile convin altfel.

                     (3)   În măsura posibilităților, reuniunea obișnuită a Subcomitetului SPS este convocată cu suficient timp înainte de reuniunea obișnuită a Comitetului de asociere în configurația comerț.

                     (4)   Reuniunile Subcomitetului SPS pot fi desfășurate prin orice mijloc tehnologic convenit, de exemplu prin videoconferință sau prin audioconferință.

                     (5)   Subcomitetul SPS poate aborda orice aspect în afara sesiunii, prin corespondență.

                  Articolul 4
                  Delegații
                  Înaintea fiecărei reuniuni, părțile sunt informate, de către secretariatul Subcomitetului SPS, cu privire la componența prevăzută a delegației fiecărei părți.

                  Articolul 5
                  Secretariatul

                     (1)   Un funcționar al Comisiei Europene și un funcționar al Georgiei exercită în comun funcția de secretari ai Subcomitetului SPS și îndeplinesc împreună sarcinile de secretariat, într-un spirit de încredere reciprocă și de cooperare.

                     (2)   Secretariatul Comitetului de asociere în configurația comerț este informat cu privire la orice decizie, aviz, recomandare, raport și cu privire la alte măsuri convenite de Subcomitetul SPS.

                  Articolul 6
                  Corespondența

                     (1)   Corespondența adresată Subcomitetului SPS se trimite secretarului oricăreia dintre părți, care, la rândul său, informează celălalt secretar.

                     (2)   Secretariatul Subcomitetului SPS asigură transmiterea corespondenței adresate Subcomitetului SPS către președintele subcomitetului și difuzarea sa, atunci când este cazul, ca documente menționate la articolul 7.

                     (3)   Corespondența din partea președintelui este trimisă părților de către secretariat în numele președintelui. Corespondența este difuzată, după caz, astfel cum se prevede la articolul 7.

                  Articolul 7
                  Documente

                     (1)   Documentele sunt difuzate de către secretarii Subcomitetului SPS.

                     (2)   O parte transmite documentele sale propriului secretar. Secretarul transmite documentele respective secretarului celeilalte părți.

                     (3)   Secretarul Uniunii difuzează documentele reprezentanților relevanți ai Uniunii și transmite în mod sistematic o copie a acestei corespondențe secretarului Georgiei și secretarilor Comitetului de asociere în configurația comerț.

                     (4)   Secretarul Georgiei difuzează documentele reprezentanților relevanți ai Georgiei și transmite în mod sistematic o copie a acestei corespondențe secretarului Uniunii și secretarilor Comitetului de asociere în configurația comerț.

                     (5)   Secretarii Subcomitetului SPS reprezintă punctele de contact pentru schimburile de corespondență prevăzute la articolul 58 din acord.

                  Articolul 8
                  Confidențialitate
                  În afara cazului în care părțile decid altfel, reuniunile Subcomitetului SPS nu sunt publice. Atunci când o parte transmite Subcomitetului SPS informații semnalate drept confidențiale, cealaltă parte tratează aceste informații ca atare.

                  Articolul 9
                  Ordinea de zi a reuniunilor

                     (1)   Secretariatul Subcomitetului SPS stabilește o ordine de zi provizorie pentru fiecare reuniune, precum și un proiect de concluzii operaționale, astfel cum se prevede la articolul 10, pe baza propunerilor părților. Ordinea de zi provizorie cuprinde punctele cu privire la care secretariatul a primit, din partea unei părți, o cerere de înscriere pe ordinea de zi, însoțită de documentele relevante, cel târziu cu 21 de zile calendaristice înainte de data reuniunii.

                     (2)   Ordinea de zi provizorie, împreună cu documentele relevante, se difuzează, astfel cum se prevede la articolul 7, cel târziu cu 15 zile calendaristice înainte de începerea reuniunii.

                     (3)   Subcomitetul SPS adoptă ordinea de zi la începutul fiecărei reuniuni. Alte puncte decât cele care figurează pe ordinea de zi provizorie pot fi înscrise pe ordinea de zi dacă părțile convin astfel.

                     (4)   Președintele Subcomitetului SPS poate, cu acordul părților, să invite reprezentanți ai altor organisme ale părților sau experți independenți dintr-un anumit domeniu, pe o bază ad-hoc, care să participe la reuniunile Subcomitetului SPS pentru a oferi informații cu privire la subiecte specifice. Părțile se asigură că acești observatori sau experți respectă cerințele privind confidențialitatea.

                     (5)   Președintele Subcomitetului SPS poate, în urma consultării cu părțile, să reducă termenele indicate la alineatele (1) și (2), pentru a lua în considerare cerințele unui caz particular.

                  Articolul 10
                  Proces-verbal și concluzii operaționale

                     (1)   Cei doi secretari ai Subcomitetului SPS întocmesc în comun un proiect de proces-verbal pentru fiecare reuniune.

                     (2)   Procesul-verbal cuprinde, ca regulă generală, în legătură cu fiecare punct al ordinii de zi:

                                 (a)

                                 lista participanților la reuniune, lista funcționarilor care îi însoțesc și lista eventualilor observatori sau experți prezenți la reuniune;

                                 (b)

                                 documentația prezentată Subcomitetului SPS;

                                 (c)

                                 declarațiile a căror înscriere în procesul-verbal a fost solicitată de Subcomitetul SPS; precum și

                                 (d)

                                 concluziile operaționale ale reuniunii, astfel cum se prevede la alineatul (4).

                     (3)   Proiectul de proces-verbal se înaintează spre aprobare Subcomitetului SPS. Acesta se aprobă în termen de 28 de zile calendaristice de la încheierea fiecărei reuniuni a Subcomitetului SPS. O copie se trimite fiecăruia dintre destinatarii menționați la articolul 7.

                     (4)   Proiectul de concluzii operaționale ale fiecărei reuniuni este redactat de secretarul Subcomitetului SPS al părții care deține președinția Subcomitetului SPS și este transmis părților, împreună cu ordinea de zi, cel târziu cu 15 zile calendaristice înainte de începerea reuniunii. Proiectul respectiv se actualizează în cursul reuniunii, iar la sfârșitul acesteia, în afara cazului în care părțile au convenit altfel, Subcomitetul SPS adoptă concluziile operaționale, care reflectă acțiunile subsecvente convenite de părți. După aprobare, concluziile operaționale sunt anexate la procesul-verbal, iar punerea lor în aplicare este examinată în cursul următoarelor reuniuni ale Subcomitetului SPS. În acest scop, Subcomitetul SPS adoptă un model care să permită urmărirea fiecărei acțiuni în raport cu un termen specific.

                  Articolul 11
                  Decizii și recomandări

                     (1)   Subcomitetul SPS are competența de a adopta decizii, avize, recomandări, rapoarte și măsuri comune, astfel cum se prevede la articolul 65 din acord. Respectivele decizii, avize, recomandări, rapoarte și măsuri comune se adoptă de comun acord de către părți după finalizarea procedurilor interne în vederea adoptării lor. Deciziile sunt obligatorii pentru părți, care iau măsurile necesare pentru a le pune în aplicare.

                     (2)   Fiecare decizie, aviz, recomandare sau raport este semnat de președintele Subcomitetului SPS și autentificat de către secretarii Subcomitetului SPS. Fără a aduce atingere alineatului (3), președintele semnează documentele respective în timpul reuniunii în care se adoptă decizia, avizul, recomandarea sau raportul relevant.

                     (3)   Subcomitetul SPS poate să ia decizii, să formuleze recomandări și să adopte avize sau rapoarte prin procedură scrisă, după finalizarea procedurilor interne, dacă părțile convin astfel. Procedura scrisă constă într-un schimb de note între cei doi secretari, în acord cu părțile. În acest scop, textul propunerii este difuzat în conformitate cu articolul 7, cu un termen de cel puțin 21 de zile calendaristice pentru comunicarea eventualelor rezerve sau modificări. Președintele poate, în urma consultării cu părțile, să reducă termenele menționate, pentru a lua în considerare cerințele unui caz particular. Din momentul ajungerii la un acord cu privire la text, decizia, avizul, recomandarea sau raportul este semnat de președinte și autentificat de către secretari.

                     (4)   Actele elaborate de Subcomitetul SPS se numesc „decizie”, „aviz”, „recomandare” sau „raport”. Fiecare decizie intră în vigoare la data adoptării sale, cu excepția cazului în care se prevede altfel în decizie.

                     (5)   Deciziile, avizele, recomandările și rapoartele sunt transmise ambelor părți.

                     (6)   Fiecare parte poate decide în legătură cu publicarea, în propria publicație oficială, a deciziilor, avizelor și recomandărilor Subcomitetului SPS.

                  Articolul 12
                  Rapoarte
                  Subcomitetul SPS prezintă Comitetului de asociere în configurația comerț un raport cu privire la activitățile sale și ale grupurilor de lucru tehnice sau ale grupurilor ad-hoc înființate de Subcomitetul SPS. Raportul se prezintă cu 25 de zile înainte de reuniunea anuală ordinară a Comitetului de asociere în configurația comerț.

                  Articolul 13
                  Regimul lingvistic

                     (1)   Limbile de lucru ale Subcomitetului SPS sunt limbile engleză și georgiană.

                     (2)   În afara cazului în care se decide altfel, Subcomitetul SPS deliberează pe baza documentelor întocmite în limbile menționate.

                  Articolul 14
                  Cheltuieli

                     (1)   Fiecare parte își asumă orice cheltuieli rezultate în urma participării la reuniunile Subcomitetului SPS, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.

                     (2)   Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea.

                     (3)   Cheltuielile legate de serviciile de interpretare la reuniuni și de traducerea documentelor în sau din engleză și georgiană, astfel cum se prevede la articolul 13 alineatul (1), sunt suportate de partea care găzduiește reuniunea.
                     Interpretarea și traducerea în sau din alte limbi sunt suportate direct de partea solicitantă.

                  Articolul 15
                  Modificarea regulamentului de procedură
                  Prezentul regulament de procedură poate fi modificat printr-o decizie a Subcomitetului SPS, în conformitate cu articolul 65 alineatul (5) din acord.

                  Articolul 16
                  Grupurile de lucru tehnice și grupurile ad-hoc

                     (1)   În conformitate cu articolul 65 alineatul (6) din acord, Subcomitetul SPS poate decide să înființeze sau să desființeze, după caz, grupuri de lucru tehnice sau grupuri ad-hoc, inclusiv grupuri științifice și grupuri de experți.

                     (2)   Calitatea de membru al grupului de lucru ad-hoc nu trebuie limitată la reprezentanții părților. Părțile se asigură că membrii oricărui grup creat de Subcomitetul SPS respectă cerințele corespunzătoare privind confidențialitatea.

                     (3)   În afara cazului în care părțile decid altfel, grupurile create de Subcomitetul SPS își desfășoară activitatea sub autoritatea Subcomitetului SPS căruia îi raportează.

                     (4)   Reuniunile grupurilor de lucru pot fi organizate, în funcție de necesități, în persoană sau prin videoconferință sau audioconferință.

                     (5)   Secretariatului Subcomitetului SPS i se transmit copii ale întregii corespondențe, ale tuturor documentelor și comunicărilor legate de activitățile grupurilor de lucru.

                     (6)   Grupurile de lucru au competența de a formula recomandări în scris Subcomitetului SPS. Recomandările sunt formulate de comun acord și comunicate președintelui Subcomitetului SPS care le transmite conform dispozițiilor articolului 7.

                     (7)   Prezentul regulament de procedură se aplică mutatis mutandis oricărui grup de lucru tehnic sau grup de lucru ad hoc creat de Subcomitetul SPS, cu excepția cazului în care se specifică altfel în prezentul articol. Trimiterile la Comitetul de asociere în configurația comerț se interpretează ca trimiteri la Subcomitetul SPS.

            PROIECT
            DECIZIA NR. 1/2015 A SUBCOMITETULUI VAMAL UE-GEORGIA
            din … 2015
            de adoptare a propriului regulament de procedură
            SUBCOMITETUL VAMAL UE-GEORGIA,
            având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (1) (denumit în continuare „acordul”), în special articolul 74,
            întrucât:

                        (1)

                        În conformitate cu articolul 431 din acord, anumite părți ale acestuia se aplică cu titlu provizoriu de la 1 septembrie 2014.

                        (2)

                        În temeiul articolului 74 din acord, Subcomitetul vamal monitorizează punerea în aplicare și administrarea capitolului 5 (Regimul vamal și facilitarea comerțului) din titlul IV (Comerț și aspecte legate de comerț) din acord.

                        (3)

                        În temeiul articolului 74 alineatul (3) litera (e) din acord, Subcomitetul vamal ar trebui să își adopte propriul regulament de procedură,

                  ADOPTĂ PREZENTA DECIZIE:

               Articolul 1
               Se adoptă regulamentul de procedură al Subcomitetului vamal, astfel cum este prevăzut în anexă.

               Articolul 2
               Prezenta decizie intră în vigoare la data adoptării.

               Adoptată la …,

                     Pentru Subcomitetul vamal

                     Președintele

               (1)  JO L 261, 30.8.2014, p. 4.

               ANEXĂ

                  Regulamentul de procedură al Subcomitetului vamal UE-Georgia

                  Articolul 1
                  Dispoziții generale

                     (1)   Subcomitetul vamal, instituit în conformitate cu articolul 74 alineatul (1) din Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) își exercită atribuțiile în conformitate cu articolul 74 alineatele (2) și (3) din acord.

                     (2)   Subcomitetul vamal este alcătuit din reprezentanți ai Comisiei Europene și ai Georgiei responsabili pentru aspectele vamale și cele conexe.

                     (3)   Un reprezentant al Comisiei Europene sau al Georgiei responsabil pentru aspectele vamale și cele conexe exercită funcția de președinte în conformitate cu articolul 2.

                     (4)   Părțile menționate în prezentul regulament de procedură sunt definite în conformitate cu articolul 428 din acord.

                  Articolul 2
                  Președinția
                  Părțile dețin președinția Subcomitetului vamal, alternativ, pentru o perioadă de 12 luni. Prima perioadă începe la data primei reuniuni a Consiliului de asociere și se încheie la 31 decembrie în același an.

                  Articolul 3
                  Reuniuni

                     (1)   Cu excepția cazului în care părțile convin altfel, Subcomitetul vamal se reunește o dată pe an sau la cererea oricăreia dintre părți.

                     (2)   Președintele convoacă fiecare reuniune a Subcomitetului vamal, locul și data acestora stabilindu-se de comun acord de către părți. Convocarea la reuniune este transmisă membrilor de către președintele Subcomitetului vamal cel târziu cu 28 de zile calendaristice înainte de începerea reuniunii, cu excepția cazului în care părțile convin altfel.

                     (3)   Reuniunile Subcomitetului vamal pot fi desfășurate prin orice mijloc tehnologic convenit, de exemplu prin videoconferință sau prin audioconferință.

                     (4)   Subcomitetul vamal poate aborda orice aspect în afara sesiunii, prin corespondență.

                  Articolul 4
                  Delegații
                  Înaintea fiecărei reuniuni, părțile sunt informate, de către secretariatul Subcomitetului vamal, cu privire la componența prevăzută a delegației fiecărei părți.

                  Articolul 5
                  Secretariatul

                     (1)   Un funcționar al Comisiei Europene și un funcționar al Georgiei responsabili pentru aspectele vamale și cele conexe exercită în comun funcția de secretari ai Subcomitetului vamal și îndeplinesc împreună sarcinile de secretariat, într-un spirit de încredere reciprocă și de cooperare.

                     (2)   Secretariatul Comitetului de asociere în configurația comerț, în conformitate cu articolul 408 alineatul (4) din acord (denumit în continuare „Comitetul de asociere în configurația comerț”) este informat cu privire la orice decizie, aviz, recomandare, raport și cu privire la alte măsuri convenite de Subcomitetul vamal.

                  Articolul 6
                  Corespondență

                     (1)   Corespondența adresată Subcomitetului vamal se trimite secretarului oricăreia dintre părți, care, la rândul său, informează celălalt secretar.

                     (2)   Secretariatul Subcomitetului vamal asigură transmiterea corespondenței adresate Subcomitetului vamal către președintele subcomitetului și difuzarea sa, atunci când este cazul, ca documente menționate la articolul 7.

                     (3)   Corespondența din partea președintelui este trimisă părților de către secretariatul în numele președintelui. Corespondența este difuzată, după caz, astfel cum se prevede la articolul 7.

                  Articolul 7
                  Documente

                     (1)   Documentele sunt difuzate de către secretarii Subcomitetului vamal.

                     (2)   O parte transmite documentele sale propriului secretar. Secretarul transmite documentele respective secretarului celeilalte părți.

                     (3)   Secretarul Uniunii difuzează documentele reprezentanților relevanți ai Uniunii și transmite în mod sistematic o copie a acestei corespondențe secretarului Georgiei. Secretarul Uniunii transmite o copie a documentelor finale secretarilor Comitetului de asociere reunit în configurația comerț.

                     (4)   Secretarul Georgiei difuzează documentele reprezentanților relevanți ai Georgiei și transmite în mod sistematic o copie a acestei corespondențe secretarului Uniunii. Secretarul Georgiei transmite o copie a documentelor finale secretarilor Comitetului de asociere reunit în configurația comerț.

                  Articolul 8
                  Confidențialitate
                  În afara cazului în care părțile decid altfel, reuniunile Subcomitetului vamal nu sunt publice. Atunci când o parte transmite Subcomitetului vamal informații semnalate drept confidențiale, cealaltă parte tratează aceste informații ca atare.

                  Articolul 9
                  Ordinea de zi a reuniunilor

                     (1)   Secretariatul Subcomitetului vamal stabilește o ordine de zi provizorie pentru fiecare reuniune pe baza propunerilor formulate de părți. Ordinea de zi provizorie cuprinde punctele cu privire la care secretariatul a primit, din partea unei părți, o cerere de înscriere pe ordinea de zi, însoțită de documentele relevante, cel târziu cu 21 de zile calendaristice înainte de data reuniunii.

                     (2)   Ordinea de zi provizorie, împreună cu documentele relevante, se difuzează, astfel cum se prevede la articolul 7, cel târziu cu 15 zile calendaristice înainte de începerea reuniunii.

                     (3)   Subcomitetul vamal adoptă ordinea de zi la începutul fiecărei reuniuni. Alte puncte decât cele care figurează pe ordinea de zi provizorie pot fi înscrise pe ordinea de zi dacă părțile convin astfel.

                     (4)   Președintele Subcomitetului vamal poate, cu acordul părților, să invite reprezentanți ai altor organisme ale părților sau experți independenți dintr-un anumit domeniu, pe o bază ad-hoc, care să participe la reuniunile sale pentru a oferi informații cu privire la subiecte specifice. Părțile se asigură că acești observatori sau experți respectă cerințele privind confidențialitatea.

                     (5)   Președintele Subcomitetului vamal poate, în urma consultării cu părțile, să reducă termenele indicate la alineatele (1) și (2), pentru a lua în considerare cerințele unui caz particular.

                  Articolul 10
                  Proces-verbal și concluzii operaționale

                     (1)   Proiectul de proces-verbal, inclusiv concluziile operaționale, ale fiecărei reuniuni sunt redactate de secretarul Subcomitetului vamal al părții care deține președinția Subcomitetului vamal.

                     (2)   Proiectul de proces-verbal, inclusiv concluziile operaționale, se înaintează spre aprobare Subcomitetului vamal. Proiectul de proces-verbal se aprobă în termen de 28 de zile calendaristice de la încheierea fiecărei reuniuni a Subcomitetului vamal. O copie se trimite fiecăruia dintre destinatarii menționați la articolul 7.

                  Articolul 11
                  Decizii și recomandări

                     (1)   Subcomitetul vamal are competența de a adopta modalități practice, măsuri, decizii și recomandări, astfel cum se prevede la articolul 74 din acord. Respectivele modalități practice, măsuri, decizii și recomandări se adoptă prin consensul părților după finalizarea procedurilor interne în vederea adoptării lor. Deciziile sunt obligatorii pentru părți, care iau măsurile necesare pentru a le pune în aplicare.

                     (2)   Fiecare decizie sau recomandare se semnează de către președintele Subcomitetului vamal și se autentifică de către secretarii Subcomitetului vamal. Fără a aduce atingere alineatului (3), președintele semnează documentele respective în timpul reuniunii în care se adoptă decizia sau recomandarea relevantă.

                     (3)   Subcomitetul vamal poate să ia decizii sau să formuleze recomandări prin procedură scrisă, după finalizarea procedurilor interne, dacă părțile convin astfel. Procedura scrisă constă într-un schimb de note între cei doi secretari, în acord cu părțile. În acest scop, textul propunerii este difuzat în conformitate cu articolul 7, cu un termen de cel puțin 21 de zile calendaristice pentru comunicarea eventualelor rezerve sau modificări. Președintele poate, în urma consultării cu părțile, să reducă termenele menționate pentru a lua în considerare cerințele unui caz anume. Din momentul ajungerii la un acord cu privire la text, decizia sau recomandarea este semnată de președinte și autentificată de către cei doi secretari.

                     (4)   Actele elaborate de Subcomitetul vamal se numesc „decizie” sau „recomandare”. Fiecare decizie intră în vigoare la data adoptării sale, cu excepția cazului în care se prevede altfel în decizie.

                     (5)   Deciziile și recomandările se transmit ambelor părți.

                     (6)   Fiecare parte poate decide în legătură cu publicarea, în propria publicație oficială, a deciziilor și recomandărilor Subcomitetului vamal.

                  Articolul 12
                  Rapoarte
                  Subcomitetul vamal prezintă un raport Comitetului de asociere reunit în configurația comerț în cadrul fiecărei reuniuni anuale ordinare a acestuia.

                  Articolul 13
                  Regimul lingvistic

                     (1)   Limbile de lucru ale Subcomitetului vamal sunt limbile engleză și georgiană.

                     (2)   În afara cazului în care se decide altfel, Subcomitetul vamal deliberează pe baza documentelor întocmite în limbile menționate.

                  Articolul 14
                  Cheltuieli

                     (1)   Fiecare parte își asumă orice cheltuieli rezultate în urma participării la reuniunile Subcomitetului vamal, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.

                     (2)   Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea.

                     (3)   Cheltuielile legate de serviciile de interpretare la reuniuni și de traducerea documentelor în sau din engleză și georgiană, astfel cum se prevede la articolul 13 alineatul (1), sunt suportate de partea care găzduiește reuniunea.
                     Interpretarea și traducerea în sau din alte limbi sunt suportate direct de partea solicitantă.

                  Articolul 15
                  Modificarea regulamentului de procedură
                  Prezentul regulament de procedură poate fi modificat printr-o decizie a Subcomitetului vamal, în conformitate cu articolul 74 alineatul (3) litera (e) din acord.

            PROIECT
            DECIZIA NR. 1/2015 A SUBCOMITETULUI PENTRU INDICAȚII GEOGRAFICE UE-GEORGIA
            din … 2015
            de adoptare a propriului regulament de procedură
            SUBCOMITETUL PENTRU INDICAȚII GEOGRAFICE UE-GEORGIA,
            având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (1) (denumit în continuare „acordul”), în special articolul 179,
            întrucât:

                        (1)

                        În conformitate cu articolul 431 din acord, anumite părți ale acestuia se aplică cu titlu provizoriu de la 1 septembrie 2014.

                        (2)

                        În temeiul articolului 179 din acord, Subcomitetul pentru indicații geografice („Subcomitetul GI”) monitorizează evoluția acordului în domeniul indicațiilor geografice și servește drept forum de cooperare și dialog în materie de indicații geografice.

                        (3)

                        În temeiul articolului 179 alineatul (2) din acord, Subcomitetul GI urmează să își stabilească propriul regulament de procedură.

                  ADOPTĂ PREZENTA DECIZIE:

               Articolul 1
               Se adoptă regulamentul de procedură al Subcomitetului GI, astfel cum este prevăzut în anexă.

               Articolul 2
               Prezenta decizie intră în vigoare la data adoptării.

               Adoptată la …,

                     Pentru Subcomitetul GI

                     Președintele

               (1)  JO L 261, 30.8.2014, p. 4.

               ANEXĂ

                  Regulamentul de procedură al Subcomitetului pentru indicații geografice UE-Georgia

                  Articolul 1
                  Dispoziții generale

                     (1)   Subcomitetul pentru indicații geografice (denumit în continuare „Subcomitetul GI”), instituit în conformitate cu articolul 179 din Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia pe de altă parte (denumit în continuare „acordul”) asistă Comitetul de asociere în configurația comerț, astfel cum este prevăzut la articolul 408 alineatul (4) din acord (denumit în continuare„Comitetul de asociere în configurația comerț”), în exercitarea funcțiilor sale.

                     (2)   Subcomitetul GI își exercită funcțiile prevăzute la articolul 179 din acord.

                     (3)   Subcomitetul GI este alcătuit din reprezentanți ai Comisiei Europene și ai Georgiei responsabili în domeniile legate de indicațiile geografice.

                     (4)   Fiecare parte desemnează un șef de delegație care este persoana de contact pentru toate chestiunile legate de Subcomitetul GI.

                     (5)   Șefii delegațiilor acționează în calitate de președinte al Subcomitetului GI în conformitate cu articolul 2.

                     (6)   Fiecare șef de delegație poate delega toate funcțiile sau oricare dintre funcțiile șefului de delegație unui adjunct desemnat; în acest caz toate trimiterile din prezenta decizie la șeful delegației se aplică și adjunctului desemnat.

                     (7)   Părțile menționate în prezentul regulament de procedură sunt definite în conformitate cu articolul 428 din acord.

                  Articolul 2
                  Președinția
                  Părțile dețin președinția Subcomitetului GI, alternativ, pentru o perioadă de 12 luni. Prima perioadă începe la data primei reuniuni a Consiliului de asociere și se încheie la 31 decembrie în același an.

                  Articolul 3
                  Reuniuni

                     (1)   Cu excepția cazului în care se convine altfel de către părți, Subcomitetul GI se întrunește la cererea oricăreia dintre părți, alternativ în Uniune și în Georgia, și în orice caz nu mai târziu de 90 de zile calendaristice de la solicitare.

                     (2)   Președintele convoacă fiecare reuniune a Subcomitetului GI, locul și data acestora stabilindu-se de comun acord de către părți. Convocarea la reuniune este transmisă membrilor de către președintele Subcomitetului GI cel târziu cu 28 de zile calendaristice înainte de începerea reuniunii, cu excepția cazului în care părțile convin altfel.

                     (3)   În măsura posibilităților, reuniunea obișnuită a Subcomitetului GI este convocată cu suficient timp înainte de reuniunea obișnuită a Comitetului de asociere în configurația comerț.

                     (4)   În mod excepțional, reuniunile Subcomitetului GI se pot desfășura cu ajutorul oricărui mijloc tehnologic convenit de către părți, inclusiv prin videoconferință.

                  Articolul 4
                  Delegații
                  Înaintea fiecărei reuniuni, părțile sunt informate de către secretariatul Subcomitetului GI cu privire la componența prevăzută a delegației fiecărei părți.

                  Articolul 5
                  Secretariatul

                     (1)   Un funcționar al Comisiei Europene și un funcționar din Georgia exercită în comun funcția de secretari ai Subcomitetului GI, astfel cum au fost desemnați de către șefii de delegații, și îndeplinesc împreună sarcinile de secretariat, într-un spirit de încredere reciprocă și de cooperare.

                     (2)   Secretariatul Comitetului de asociere în configurația comerț este informat cu privire la orice decizie, raport și cu privire la alte măsuri convenite de Subcomitetul GI.

                  Articolul 6
                  Corespondență

                     (1)   Corespondența adresată Subcomitetului GI se trimite secretarului oricăreia dintre părți, care, la rândul său, informează celălalt secretar.

                     (2)   Secretariatul Subcomitetului GI asigură transmiterea corespondenței adresate Subcomitetului GI către președintele subcomitetului și difuzarea sa, atunci când este cazul, ca documente menționate la articolul 7.

                     (3)   Corespondența din partea președintelui este trimisă părților de către secretariat în numele președintelui. Corespondența este difuzată, după caz, astfel cum se prevede la articolul 7.

                  Articolul 7
                  Documente

                     (1)   Documentele sunt difuzate de către secretarii Subcomitetului GI.

                     (2)   O parte transmite documentele sale propriului secretar. Secretarul transmite documentele respective secretarului celeilalte părți.

                     (3)   Secretarul Uniunii difuzează documentele reprezentanților relevanți ai Uniunii și transmite în mod sistematic o copie a acestei corespondențe secretarului Georgiei și secretarilor Comitetului de asociere în configurația comerț.

                     (4)   Secretarul Georgiei difuzează documentele reprezentanților relevanți ai Georgiei și transmite în mod sistematic o copie a acestei corespondențe secretarului Uniunii și secretarilor Comitetului de asociere în configurația comerț.

                  Articolul 8
                  Confidențialitate
                  În afara cazului în care părțile decid altfel, reuniunile Subcomitetului GI nu sunt publice. Atunci când o parte transmite Subcomitetului GI informații semnalate drept confidențiale, cealaltă parte tratează aceste informații ca atare.

                  Articolul 9
                  Ordinea de zi a reuniunilor

                     (1)   Secretariatul Subcomitetului GI stabilește o ordine de zi provizorie pentru fiecare reuniune, precum și un proiect de concluzii operaționale, astfel cum se prevede la articolul 10, pe baza propunerilor părților. Ordinea de zi provizorie cuprinde punctele cu privire la care secretariatul a primit, din partea unei părți, o cerere de înscriere pe ordinea de zi, însoțită de documentele relevante, cel târziu cu 21 de zile calendaristice înainte de data reuniunii.

                     (2)   Ordinea de zi provizorie, împreună cu documentele relevante, se difuzează, astfel cum se prevede la articolul 7, cel târziu cu 15 zile calendaristice înainte de începerea reuniunii.

                     (3)   Ordinea de zi se adoptă de către președinte și de către celălalt șef de delegație la începutul fiecărei reuniuni. Alte puncte decât cele care figurează pe ordinea de zi provizorie pot fi înscrise pe ordinea de zi dacă părțile convin astfel.

                     (4)   Președintele Subcomitetului GI poate, cu acordul părților, să invite reprezentanți ai altor organisme ale părților sau experți independenți dintr-un anumit domeniu, pe o bază ad-hoc, care să participe la reuniunile sale pentru a oferi informații cu privire la subiecte specifice. Părțile se asigură că acești observatori sau experți respectă cerințele privind confidențialitatea.

                     (5)   Președintele Subcomitetului GI poate, în urma consultării cu părțile, să reducă termenele indicate la alineatele (1) și (2), pentru a lua în considerare cerințele unui caz particular.

                  Articolul 10
                  Proces-verbal și concluzii operaționale

                     (1)   Secretarii Subcomitetului GI întocmesc în comun un proiect de proces-verbal pentru fiecare reuniune.

                     (2)   Procesul-verbal cuprinde, ca regulă generală, în legătură cu fiecare punct al ordinii de zi:

                                 (a)

                                 lista participanților la reuniune, lista funcționarilor care îi însoțesc și lista eventualilor observatori sau experți prezenți la reuniune;

                                 (b)

                                 documentația prezentată Subcomitetului GI;

                                 (c)

                                 declarațiile a căror înscriere în procesul-verbal a fost solicitată de Subcomitetul GI; precum și

                                 (d)

                                 dacă este necesar, concluziile operaționale ale reuniunii, astfel cum se prevede la alineatul (4).

                     (3)   Proiectul de proces-verbal se înaintează spre aprobare Subcomitetului GI. Acesta se aprobă în termen de 28 de zile calendaristice de la încheierea fiecărei reuniuni a Subcomitetului GI. O copie se trimite fiecăruia dintre destinatarii menționați la articolul 7.

                     (4)   Proiectul de concluzii operaționale ale fiecărei reuniuni este redactat de secretarul Subcomitetului GI al părții care deține președinția Subcomitetului GI și este transmis părților, împreună cu ordinea de zi, cel târziu cu 15 zile calendaristice înainte de începerea reuniunii. Acest proiect este actualizat în cursul reuniunii, iar la sfârșitul acesteia, în afara cazului în care părțile au convenit altfel, Subcomitetul GI adoptă concluziile operaționale, care reflectă acțiunile subsecvente convenite de părți. După aprobare, concluziile operaționale sunt anexate la procesul-verbal, iar punerea lor în aplicare este examinată în cursul următoarelor reuniuni ale Subcomitetului GI. În acest scop, Subcomitetul GI adoptă un model care să permită urmărirea fiecărei acțiuni în raport cu un termen specific.

                  Articolul 11
                  Decizii

                     (1)   Subcomitetul GI are competența de a adopta decizii în cazurile prevăzute la articolul 179 alineatul (3) din acord. Aceste decizii se adoptă de comun acord de către părți după finalizarea procedurilor interne în vederea adoptării lor. Acestea sunt obligatorii pentru părți, care iau măsurile necesare pentru a le pune în aplicare.

                     (2)   Fiecare decizie este semnată de președintele Subcomitetului GI și autentificată de către secretarii Subcomitetului GI. Fără a aduce atingere alineatului (4), președintele semnează documentele respective în timpul reuniunii în care se adoptă decizia relevantă.

                     (3)   Subcomitetul GI poate să ia decizii sau să adopte rapoarte prin procedură scrisă, după finalizarea procedurilor interne, dacă părțile convin astfel. Procedura scrisă constă într-un schimb de note între secretari, în acord cu părțile. În acest scop, textul propunerii este difuzat în conformitate cu articolul 7, cu un termen de cel puțin 21 de zile calendaristice pentru comunicarea eventualelor rezerve sau modificări. Președintele poate, în urma consultării cu părțile, să reducă termenele menționate, pentru a lua în considerare cerințele unui caz particular. Din momentul ajungerii la un acord cu privire la text, decizia sau raportul este semnat de președinte și autentificat de către secretari.

                     (4)   Actele elaborate de Subcomitetul GI se numesc „decizie” sau „raport”. Fiecare decizie intră în vigoare la data adoptării sale, cu excepția cazului în care se prevede altfel în decizie.

                     (5)   Deciziile se transmit părților.

                     (6)   Fiecare parte poate decide în legătură cu publicarea, în propria publicație oficială, a deciziilor Subcomitetului GI.

                  Articolul 12
                  Rapoarte
                  Subcomitetul GI raportează Comitetului de asociere în configurația comerț cu privire la activitățile sale, cu ocazia fiecărei reuniuni ordinare a Comitetului de asociere.

                  Articolul 13
                  Regimul lingvistic

                     (1)   Limbile de lucru ale Subcomitetului GI sunt limbile engleză și georgiană.

                     (2)   În afara cazului în care se decide altfel, Subcomitetul GI deliberează pe baza documentelor întocmite în limbile menționate.

                  Articolul 14
                  Cheltuieli

                     (1)   Fiecare parte își asumă orice cheltuieli rezultate în urma participării la reuniunile Subcomitetului GI, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.

                     (2)   Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea.

                     (3)   Cheltuielile legate de serviciile de interpretare la reuniuni și de traducerea documentelor în sau din engleză și georgiană, astfel cum se prevede la articolul 13 alineatul (1), sunt suportate de partea care găzduiește reuniunea.
                     Interpretarea și traducerea în sau din alte limbi sunt suportate direct de partea solicitantă.

                  Articolul 15
                  Modificarea regulamentului de procedură
                  Prezentul regulament de procedură poate fi modificat printr-o decizie a Subcomitetului GI, în conformitate cu articolul 179 alineatul (2) din acord.


title: Decizia (UE) 2015/1817 a Consiliului din 6 octombrie 2015 privind poziția care urmează să fie adoptată, în numele Uniunii Europene, în cadrul celei de a șaizeci și șasea sesiuni a Comitetului executiv al Programului Înaltului Comisariat al Organizației Națiunilor Unite pentru Refugiați

text:
               9.10.2015

               RO

               Jurnalul Oficial al Uniunii Europene

               L 264/13

         DECIZIA (UE) 2015/1817 A CONSILIULUI
   din 6 octombrie 2015
   privind poziția care urmează să fie adoptată, în numele Uniunii Europene, în cadrul celei de a șaizeci și șasea sesiuni a Comitetului executiv al Programului Înaltului Comisariat al Organizației Națiunilor Unite pentru Refugiați
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 78 alineatul (2) coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Uniunea este un actor-cheie în domenii cuprinse în mandatul Înaltului Comisariat al Organizației Națiunilor Unite pentru Refugiați („UNHCR”), atât prin intermediul activităților sale privind protecția internațională, inclusiv prin politica Uniunii în materie de relocare și înființarea sistemului european comun de azil, cât și în calitate de donator major de ajutoare umanitare și de asistență pentru dezvoltare. Cu toate acestea, dispozițiile în vigoare în prezent privind participarea Uniunii în cadrul Comitetului executiv al Programului Înaltului Comisariat („Comitetul executiv al UNHCR”) nu corespund rolului semnificativ al Uniunii în aceste domenii.

               (2)

               Toate statele membre, cu excepția Lituaniei și a Maltei, sunt membre în Comitetul executiv al UNHCR.

               (3)

               La 25 și 26 septembrie 2014, Consiliul a convenit asupra unei poziții (1) privind măsurile vizând obținerea unor drepturi suplimentare de participare a Uniunii în cadrul organelor oficiale și neoficiale ale UNHCR, invitând Comisia, în strânsă coordonare cu Înaltul Reprezentant, să contacteze UNHCR și statele membre, în calitate de membri sau observatori în cadrul Comitetului executiv al UNHCR, în vederea sprijinirii acestei inițiative.

               (4)

               În consecință, prin scrisoarea din 7 septembrie 2015 adresată președintelui Comitetului executiv al UNHCR, șeful Delegației Uniunii Europene pe lângă Organizația Națiunilor Unite din Geneva a solicitat să se examineze căile și mijloacele de actualizare a dispozițiilor relevante privind participarea Uniunii în cadrul organelor de conducere ale UNHCR, în vederea potențialei participări a Uniunii la consultările pregătitoare neoficiale ale UNHCR.

               (5)

               Prin scrisoarea din 11 septembrie 2015 adresată membrilor Comitetului executiv al UNHCR, președintele Comitetului executiv al UNHCR a propus, la solicitarea Biroului Comitetului executiv al UNHCR, modificarea regulamentului de procedură al Comitetului executiv al Programului Înaltului Comisariat („regulamentul de procedură al UNHCR”) pentru a răspunde solicitării Uniunii.

               (6)

               Regula nr. 46 din regulamentul de procedură al UNHCR prevede că oricare dintre regulile sale poate fi modificată de către Comitetul executiv al UNHCR.

               (7)

               Se preconizează că se va solicita Comitetului executiv al UNHCR să adopte modificarea propusă în cadrul celei de a șaizeci și șasea sesiuni, care se va desfășura în perioada 5-9 octombrie 2015.

               (8)

               Prin urmare, este oportun să se stabilească poziția Uniunii cu privire la această modificare a regulamentului de procedură al UNHCR.

               (9)

               În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, statele membre respective nu participă la adoptarea prezentei decizii, nu au obligații în temeiul acesteia și nu fac obiectul aplicării sale.

               (10)

               În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii cu privire la modificarea regulamentului de procedură al Comitetului executiv al Programului Înaltului Comisariat al Organizației Națiunilor Unite pentru Refugiați, și care va fi exprimată de către statele membre, acționând împreună în interesul Uniunii Europene, figurează în anexa la prezenta decizie.
   (2)   Se pot conveni modificări minore la modificarea anexată, fără a fi necesară o nouă decizie a Consiliului.
   Articolul 2
   Prezenta decizie intră în vigoare la data adoptării.

      Adoptată la Luxemburg, 6 octombrie 2015.

            Pentru Consiliu

            Președintele

         P. GRAMEGNA

      (1)  Documentul ST 13046/1/14 REV 1, disponibil la: http://www.consilium.europa.eu/register/en/content/int/?lang=EN&typ=ADV

      ANEXĂ
      Statele membre sprijină adoptarea următoarei modificări la Regulamentul de procedură al Comitetului executiv al Înaltului Comisariat al Organizației Națiunilor Unite pentru Refugiați:

         „Regula nr. 33 din Regulamentul de procedură al Comitetului executiv al Programului Înaltului Comisariat al Organizației Națiunilor Unite pentru Refugiați (A/AC.96/187/Rev.7) se modifică după cum urmează:

            «Reuniunile comitetului sunt publice, cu excepția cazului în care comitetul hotărăște altfel. Președintele, în consultare cu comitetul, poate invita agenții specializate, fonduri și programe ale Organizației Națiunilor Unite și organizații interguvernamentale să participe la reuniuni private, în funcție de expertiza și de contribuțiile lor la lucrările comitetului.»”


title: 2008/43/CE: Decizia Consiliului din 20 decembrie 2007 de numire a unui membru titular lituanian și a unui membru supleant lituanian în cadrul Comitetului Regiunilor

text:
               15.1.2008

               RO

               Jurnalul Oficial al Uniunii Europene

               L 11/6

      DECIZIA CONSILIULUI

   din 20 decembrie 2007
   de numire a unui membru titular lituanian și a unui membru supleant lituanian în cadrul Comitetului Regiunilor
   (2008/43/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului lituanian,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor titulari și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un post de membru titular al Comitetului Regiunilor a rămas vacant ca urmare a încheierii mandatului domnului Gediminas PAVIRŽIS. Un post de membru supleant a devenit vacant ca urmare a demisiei domnului Edmundas ČESNA,

         DECIDE:
   Articolul 1
   Sunt numiți în cadrul Comitetului Regiunilor pentru perioada restantă a mandatului, respectiv până la 25 ianuarie 2010:

               (a)

               în calitate de membru titular:
               domnul Gediminas PAVIRŽIS, membru al consiliului municipal din Vilnius (schimbare de mandat);
               și

               (b)

               în calitate de membru supleant:
               domnul Andrius KUPČINSKAS, primarul municipiului Kaunas.

         Articolul 2
   Prezenta decizie produce efecte de la data adoptării.

      Adoptată la Bruxelles, 20 decembrie 2007.

            Pentru Consiliu

            Președintele

         F. NUNES CORREIA

      (1)  JO L 56, 25.2.2006, p. 75.


title: 2007/728/CE: Decizia Consiliului din 8 noiembrie 2007 de numire a unui membru supleant spaniol în cadrul Comitetului Regiunilor

text:
               13.11.2007

               RO

               Jurnalul Oficial al Uniunii Europene

               L 294/25

      DECIZIA CONSILIULUI

   din 8 noiembrie 2007
   de numire a unui membru supleant spaniol în cadrul Comitetului Regiunilor
   (2007/728/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului spaniol,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un post de membru supleant în cadrul Comitetului Regiunilor a devenit vacant ca urmare a încheierii mandatului domnului IRIBARREN FENTANES,

         DECIDE:
   Articolul 1
   Domnul Alberto CATALÁN HIGUERAS, Consejero de Relaciones Institucionales y Portavoz del Gobierno de la Comunidad Foral de Navarra, este numit membru supleant al Comitetului Regiunilor pentru durata restantă a mandatului, respectiv până la 25 ianuarie 2010.
   Articolul 2
   Prezenta decizie produce efecte de la data adoptării sale.

      Adoptată la Bruxelles, 8 noiembrie 2007.

            Pentru Consiliu

            Președintele

         R. PEREIRA

      (1)  JO L 56, 25.2.2006, p. 75.


title: 2009/846/CE: Decizia Comisiei din 20 octombrie 2009 privind încheierea unui acord administrativ între Comisia Europeană și Autoritatea Europeană de Supraveghere a GNSS referitor la securitatea și schimbul de informații clasificate

text:
               20.11.2009

               RO

               Jurnalul Oficial al Uniunii Europene

               L 306/39

         DECIZIA COMISIEI
   din 20 octombrie 2009
   privind încheierea unui acord administrativ între Comisia Europeană și Autoritatea Europeană de Supraveghere a GNSS referitor la securitatea și schimbul de informații clasificate
   (2009/846/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 683/2008 al Parlamentului European și al Consiliului din 9 iulie 2008 privind punerea în aplicare în continuare a programelor europene de radionavigație prin satelit (EGNOS și Galileo) (1), în special articolul 13,
   întrucât:

               (1)

               În temeiul articolului 12 alineatul (1) din Regulamentul (CE) nr. 683/2008, guvernarea publică a celor două programe se bazează pe principiul unei repartizări stricte a responsabilităților între Comunitatea Europeană, reprezentată de Comisie, Autoritatea Europeană de Supraveghere a GNSS, instituită prin Regulamentul (CE) nr. 1321/2004 al Consiliului (2), și Agenția Spațială Europeană, Comisia fiind responsabilă cu gestionarea programelor.

               (2)

               Articolul 13 din Regulamentul (CE) nr. 683/2008, referitor la guvernarea aspectelor de securitate aferente programelor europene de radionavigație prin satelit, prevede în special gestionarea de către Comisie a tuturor chestiunilor referitoare la securitatea celor două sisteme care vor decurge din aceste programe.

               (3)

               Articolul 16 din același regulament prevede în special că, în ceea ce privește securitatea programelor și în conformitate cu orientările formulate de Comisie, Autoritatea Europeană de Supraveghere a GNSS asigură acreditarea în materie de securitate și funcționarea centrului de securitate Galileo.

               (4)

               Sarcinile atribuite atât Comisiei, cât și Autorității Europene de Supraveghere a GNSS, în conformitate cu dispozițiile menționate anterior în cadrul programelor Galileo și EGNOS, implică schimbul de informații clasificate între aceste două entități. Acestea implică totodată schimbul de informații clasificate, prin intermediul Comisiei, între Autoritatea Europeană de Supraveghere a GNSS, pe de o parte, și Agenția Spațială Europeană, Consiliul și statele membre, pe de altă parte.

               (5)

               Prin Decizia 2001/844/CE, CECO, Euratom (3), Comisia a modificat regulamentul său de ordine interioară pentru a include normele care definesc principiile de bază și standardele minime de securitate care trebuie respectate, în special cu privire la informațiile clasificate aparținând Uniunii Europene.

               (6)

               Articolul 20 din Regulamentul (CE) nr. 1321/2004 prevede că Autoritatea Europeană de Supraveghere a GNSS aplică principiile de securitate care figurează în Decizia 2001/844/CE, CECO, Euratom. Sunt vizate, în special, dispozițiile privind schimbul, prelucrarea și stocarea informațiilor clasificate.

               (7)

               Actualmente nu există niciun cadru care să permită schimbul de informații clasificate între Comisie și Autoritatea Europeană de Supraveghere a GNSS și nici, prin intermediul Comisiei, între Autoritatea Europeană de Supraveghere a GNSS, pe de o parte, și Agenția Spațială Europeană, Consiliu și statele membre, pe de altă parte.

               (8)

               Prin urmare, este necesar să se încheie un acord între Comisie și Autoritatea Europeană de Supraveghere a GNSS referitor la securitatea și schimbul de informații clasificate. Un astfel de acord a făcut obiectul negocierilor între Comisie și Autoritatea Europeană de Supraveghere a GNSS și ar trebui așadar aprobat și semnat,

         DECIDE:
   Articolul 1
   Se aprobă acordul încheiat între Comisia Europeană și Autoritatea Europeană de Supraveghere a GNSS referitor la securitatea și schimbul de informații clasificate.
   Textul acordului se anexează la prezenta decizie.
   Articolul 2
   Directorul general al Direcției Generale Energie și Transporturi a Comisiei Europene este autorizat să semneze acordul în numele Comisiei.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 20 octombrie 2009.

            Pentru Comisie

         Antonio TAJANI

            Vicepreședinte

      (1)  JO L 196, 24.7.2008, p. 1.

      (2)  JO L 246, 20.7.2004, p. 1.

      (3)  JO L 317, 3.12.2001, p. 1.
   ANEXĂ

      Acord între Comisia Europeană și Autoritatea Europeană de Supraveghere a GNSS referitor la securitatea și schimbul de informații clasificate
      COMISIA EUROPEANĂ,
      denumită în continuare „Comisia”, reprezentată de directorul general al Direcției Generale Energie și Transporturi,
      pe de o parte, și
      AUTORITATEA EUROPEANĂ DE SUPRAVEGHERE A GNSS,
      denumită în continuare „GSA”, reprezentată de directorul său executiv,
      pe de altă parte,
      denumite în continuare „părțile” sau „partea”,
      AVÂND ÎN VEDERE Tratatul de instituire a Comunității Europene,
      AVÂND ÎN VEDERE Regulamentul (CE) nr. 683/2008 al Parlamentului European și al Consiliului din 9 iulie 2008 privind punerea în aplicare în continuare a programelor europene de radionavigație prin satelit (EGNOS și Galileo),
      AVÂND ÎN VEDERE Regulamentul (CE) nr. 1321/2004 al Consiliului din 12 iulie 2004 privind crearea unor structuri de gestionare a programelor europene de radionavigație prin satelit,
      AVÂND ÎN VEDERE Decizia 2001/844/CE, CECO, Euratom a Comisiei din 29 noiembrie 2001 de modificare a regulamentului său de procedură,
      ÎNTRUCÂT, în contextul programelor europene de radionavigație prin satelit EGNOS și Galileo, există o nevoie permanentă de a schimba informații între părți,
      CONSTATÂND că, în vederea unei consultări și cooperări optime și eficiente, este necesar să se asigure accesul la informații clasificate aparținând părților, precum și schimbul de informații clasificate între părți,
      FIIND CONȘTIENTE de faptul că un astfel de acces și un astfel de schimb de informații clasificate necesită măsuri de securitate corespunzătoare,
      CONVIN DUPĂ CUM URMEAZĂ:
      Articolul 1
      În sensul prezentului acord:

                  (a)

                  „informații clasificate” înseamnă orice informații (și anume cunoștințe care pot fi comunicate, indiferent sub ce formă) sau materiale, inclusiv documente, considerate de una dintre părți ca necesitând protecție împotriva unei divulgări neautorizate și care au fost desemnate astfel în conformitate cu o clasificare în materie de securitate;

                  (b)

                  „parte de la care provin informațiile” înseamnă partea de la care provin informațiile clasificate, care sunt comunicate sau divulgate celeilalte părți, și anume părții destinatare;

                  (c)

                  „parte destinatară” înseamnă partea care primește informațiile clasificate de la cealaltă parte, și anume partea de la care provin informațiile clasificate;

                  (d)

                  „reglementare de securitate” înseamnă Decizia 2001/844/CE, CECO, Euratom, astfel cum este aplicabilă în cazul fiecărei părți, precum și procedurile și regulamentele de ordine interioară aferente fiecărei părți.

            Articolul 2
      Prezentul acord se aplică informațiilor clasificate comunicate de către o parte celeilalte părți sau schimbate între acestea conform reglementărilor de securitate ale acestora, în vederea desfășurării programelor europene de radionavigație prin satelit (Galileo și EGNOS).
      Articolul 3
      Fiecare parte:

                  (a)

                  asigură protecția și salvgardarea informațiilor clasificate care fac obiectul prezentului acord și care sunt comunicate de către o parte celeilalte părți sau care sunt schimbate între acestea;

                  (b)

                  se asigură că informațiile clasificate care sunt comunicate sau schimbate în temeiul prezentului acord își păstrează clasificarea de securitate atribuită de partea de la care provin. Partea destinatară asigură protecția și salvgardarea acestor informații clasificate în conformitate cu dispozițiile prevăzute în regulamentul propriu de securitate în ceea ce privește informațiile clasificate care dețin o clasificare de securitate echivalentă, conform dispozițiilor de securitate care trebuie instituite în temeiul articolului 9;

                  (c)

                  nu utilizează informațiile clasificate care fac obiectul prezentului acord în alte scopuri decât cele stabilite de partea de la care provin;

                  (d)

                  nu divulgă informațiile clasificate care fac obiectul prezentului acord către terți, cu excepția celor menționați la articolul 4 alineatele (4) și (5), fără acordul prealabil al părții de la care provin informațiile;

                  (e)

                  nu permite accesul la aceste informații clasificate decât persoanelor care au nevoie să le cunoască și care, după caz, dețin autorizarea de securitate de nivel corespunzător.

            Articolul 4
      (1)   În conformitate cu principiul controlului părții emitente, informațiile clasificate pot fi comunicate sau divulgate părții destinatare de către partea de la care provin informațiile.
      (2)   Divulgarea sau comunicarea informațiilor clasificate către terți, cu excepția celor menționați la alineatele (4) și (5), necesită luarea unei decizii de către partea destinatară, după obținerea în prealabil a acordului scris al părții de la care provin informațiile, în conformitate cu principiul controlului părții emitente, astfel cum este definit în regulamentul său de securitate.
      (3)   La punerea în aplicare a dispozițiilor alineatelor (1) și (2), divulgarea automată către terți, alții decât cei menționați la alineatele (4) și (5), este posibilă numai dacă părțile au stabilit și au adoptat proceduri cu privire la anumite categorii de informații, relevante pentru nevoile lor operaționale.
      (4)   Informațiile clasificate care provin de la GSA pot fi divulgate automat de către Comisie Agenției Spațiale Europene („ASE”), Consiliului și statelor membre.
      (5)   Comisia depune eforturi pentru încheierea de acorduri și, respectiv, de înțelegeri cu ASE, Consiliul și statele membre, cu scopul de a permite divulgarea automată către GSA a informațiilor clasificate provenind de la ASE, Consiliu și state membre.
      Articolul 5
      (1)   Părțile se asigură că dispun de un sistem de securitate și că stabilesc măsuri de securitate care să răspundă principiilor fundamentale și standardelor minime de securitate prevăzute de reglementările proprii de securitate și care figurează în înțelegerile ce urmează să fie stabilite în temeiul articolului 9, astfel încât informațiilor clasificate care fac obiectul prezentului acord să li se poată aplica un nivel de protecție echivalent.
      (2)   Părțile își oferă asistență reciprocă în ceea ce privește securitatea informațiilor clasificate care fac obiectul prezentului acord și chestiunile de securitate de interes comun. Autoritățile menționate la articolul 9 desfășoară consultări și inspecții reciproce în materie de securitate pentru a evalua eficacitatea dispozițiilor de securitate care țin de competența lor și care urmează a fi instituite în temeiul articolului respectiv.
      (3)   Anterior comunicării sau schimbului între părți de informații clasificate care fac obiectul prezentului acord, autoritățile responsabile cu securitatea menționate la articolul 9 declară că sunt de acord cu faptul că partea destinatară este în măsură să asigure protecția și salvgardarea informațiilor clasificate care fac obiectul prezentului acord în conformitate cu dispozițiile care urmează să fie instituite în temeiul articolului respectiv.
      Articolul 6
      Părțile se asigură că toate persoanele care, în îndeplinirea îndatoririlor lor oficiale, au nevoie de acces sau care, pe baza responsabilităților sau funcțiilor deținute, pot avea acces la informații clasificate comunicate sau schimbate în temeiul prezentului acord dețin, dacă este necesar, autorizarea de securitate corespunzătoare înainte de a li se permite accesul la aceste informații clasificate.
      Procedurile de autorizare de securitate au rolul de a stabili dacă o persoană, ținând seama de loialitatea și devotamentul său, poate avea acces la informații clasificate.
      Articolul 7
      (1)   În scopul prezentului acord:

                  (a)

                  în ceea ce privește Comisia, întreaga corespondență se transmite biroului central al Secretariatului General al Comisiei, la următoarea adresă:

                              Commission européenne

                              Secrétariat général

                              1049 Bruxelles/Brussel

                              BELGIQUE/BELGIË

                  (b)

                  în ceea ce privește GSA, întreaga corespondență se transmite la următoarea adresă:

                              GSA

                              Local Security Officer

                              Rue de la Loi/Wetstraat 56

                              1049 Bruxelles/Brussel

                              BELGIQUE/BELGIË

            (2)   Prin derogare de la alineatul (1), corespondența provenită de la una dintre părți și care este accesibilă numai anumitor funcționari, organe sau servicii cu competențe specifice aparținând părții respective poate fi adresată și accesibilă, din motive operaționale, numai anumitor funcționari, organe sau servicii cu competențe specifice aparținând celeilalte părți, desemnate în mod specific ca destinatari, ținând seama de competențele acestora și în conformitate cu principiul nevoii de a cunoaște. În acest caz:

                  (a)

                  în ceea ce privește Comisia, această corespondență se transmite direct de către GSA biroului local care deservește funcționarii, organele sau serviciile competente din cadrul Comisiei sau, prin intermediul [biroului central al Secretariatului General] al Comisiei, în cazul în care funcționarii, organele sau serviciile destinatare nu dispun de un birou local;

                  (b)

                  în ceea ce privește GSA, această corespondență se transmite prin intermediul biroului de securitate al GSA.

            Articolul 8
      Directorul executiv al GSA și directorul Direcției de Securitate a Comisiei supraveghează aplicarea prezentului acord.
      Articolul 9
      (1)   În scopul punerii în aplicare a prezentului acord, se stabilesc dispoziții de securitate între autoritățile desemnate la alineatele (2) și (3) în vederea stabilirii standardelor privind protecția securității și salvgardarea reciprocă a informațiilor clasificate comunicate sau schimbate între părți în temeiul prezentului acord.
      (2)   Biroul de securitate al GSA, sub autoritatea și în numele directorului executiv al GSA, elaborează dispozițiile de securitate care urmează să fie luate pentru a asigura protecția și salvgardarea informațiilor clasificate comunicate către GSA sau schimbate cu aceasta în temeiul prezentului acord.
      (3)   Direcția de Securitate a Comisiei, acționând sub autoritatea membrului Comisiei Europene responsabil cu chestiunile de securitate, elaborează dispozițiile de securitate care urmează să fie luate pentru a asigura protecția și salvgardarea informațiilor clasificate comunicate sau schimbate în cadrul Comisiei și la sediile acesteia în temeiul prezentului acord.
      (4)   Pentru GSA, dispozițiile de securitate menționate la alineatul (1) sunt supuse aprobării Consiliului de administrație al GSA.
      Articolul 10
      Autoritățile menționate la articolul 9 instituie procedurile de urmat în caz de compromitere dovedită sau suspiciune de compromitere a informațiilor clasificate care fac obiectul prezentului acord, inclusiv notificarea celeilalte părți cu privire la starea de fapt și la măsurile luate.
      Articolul 11
      Fiecare parte trebuie să suporte propriile costuri legate de punerea în aplicare a prezentului acord.
      Articolul 12
      Orice diferend între GSA și Comisie rezultat din interpretarea sau aplicarea prezentului acord face obiectul negocierilor între părți.
      Articolul 13
      (1)   Prezentul acord intră în vigoare în prima zi a primei luni de la data la care părțile și-au notificat reciproc îndeplinirea procedurilor interne necesare în acest scop.
      (2)   Fiecare parte notifică celeilalte părți orice modificare a reglementărilor proprii, care ar putea aduce atingere protecției informațiilor clasificate vizate de prezentul acord.
      (3)   Prezentul acord poate fi reexaminat la cererea oricărei părți în vederea efectuării unor eventuale modificări.
      (4)   Orice modificare a prezentului acord se face numai în scris și cu acordul comun al părților. Aceasta intră în vigoare prin notificare reciprocă, conform dispozițiilor alineatului (1).
      (5)   Prezentul acord se încheie pe durată nedeterminată. Prezentul acord poate fi denunțat în orice moment de către una dintre părți printr-o notificare scrisă de denunțare adresată celeilalte părți. Denunțarea intră în vigoare la șase luni de la primirea notificării de către cealaltă parte. Cu toate acestea, această denunțare nu afectează obligațiile contractate anterior în temeiul dispozițiilor prezentului acord. În special, fiecare dintre informațiile clasificate comunicate sau schimbate în temeiul prezentului acord continuă să fie protejată în conformitate cu dispozițiile acordului până în momentul în care partea destinatară o înapoiază părții de la care provine, la solicitarea acesteia din urmă.
      (6)   Prezentul acord este redactat în două exemplare, în limba engleză.

         Drept care subsemnații, autorizați în mod corespunzător, au semnat prezentul acord.
         Adoptat la Bruxelles, 11 noiembrie 2009.

               Pentru Comisie

               Director general

            Matthias RUETE

               Pentru Autoritatea Europeană de Supraveghere a GNSS

               Director executiv

            Pedro PEDREIRA


title: Decizia (UE) 2015/669 a Comisiei din 24 aprilie 2015 de abrogare a Deciziei 2007/421/CE privind publicarea listei organizațiilor recunoscute, notificate de statele membre în conformitate cu Directiva 94/57/CE a Consiliului [notificată cu numărul C(2015) 2596]

text:
               29.4.2015

               RO

               Jurnalul Oficial al Uniunii Europene

               L 110/24

         DECIZIA (UE) 2015/669 A COMISIEI
   din 24 aprilie 2015
   de abrogare a Deciziei 2007/421/CE privind publicarea listei organizațiilor recunoscute, notificate de statele membre în conformitate cu Directiva 94/57/CE a Consiliului

         [notificată cu numărul C(2015) 2596]

   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (1), în special articolul 4 alineatul (5),
   întrucât:

               (1)

               Decizia 2007/421/CE a Comisiei (2) prevedea obligația Directorului general pentru energie și transporturi de a publica în Jurnalul Oficial al Uniunii Europene, până la data de 1 iulie a fiecărui an, o listă actualizată a organizațiilor recunoscute în conformitate cu Directiva 94/57/CE a Consiliului (3).

               (2)

               Directiva 94/57/CE a fost reformată în două documente juridice comunitare separate, și anume Directiva 2009/15/CE a Parlamentului European și a Consiliului (4) și Regulamentul (CE) nr. 391/2009. Acest regulament conține dispoziții privind elaborarea și actualizarea unei liste a organizațiilor recunoscute.

               (3)

               În conformitate cu articolul 4 alineatul (5) din Regulamentul (CE) nr. 391/2009, Comisia elaborează și actualizează periodic o listă a organizațiilor recunoscute în conformitate cu articolul menționat, iar lista respectivă este publicată în Jurnalul Oficial al Uniunii Europene.

               (4)

               Decizia 2007/421/CE a devenit caducă și ar trebui, prin urmare, abrogată, iar în Jurnalul Oficial al Uniunii Europene ar trebui publicată, la intervale regulate, o listă actualizată a organizațiilor recunoscute în conformitate cu Regulamentul (CE) nr. 391/2009,

         ADOPTĂ PREZENTA DECIZIE:
   Articolul 1
   Decizia 2007/421/CE se abrogă.
   Articolul 2
   Directorul general pentru mobilitate și transporturi publică în Jurnalul Oficial al Uniunii Europene, cel târziu până la 31 august 2015, o listă a organizațiilor recunoscute în conformitate cu Regulamentul (CE) nr. 391/2009, care este actualizată ori de câte ori este necesar pentru a se ține cont de modificările suferite de entitățile juridice incluse pe lista respectivă.
   Articolul 3
   Prezenta decizie se adresează statelor membre.

      Adoptată la Bruxelles, 24 aprilie 2015.

            Pentru Comisie

         Violeta BULC

            Membru al Comisiei

      (1)  JO L 131, 28.5.2009, p. 11.

      (2)  Decizia 2007/421/CE a Comisiei din 14 iunie 2007 de abrogare a Deciziei 96/587/CE privind publicarea listei organizațiilor recunoscute, notificate de statele membre în conformitate cu Directiva 94/57/CE a Consiliului (JO L 157, 19.6.2007, p. 18).

      (3)  Directiva 94/57/CE a Consiliului din 22 noiembrie 1994 privind normele și standardele comune pentru organismele cu rol de inspecție și control al navelor, precum și pentru activitățile în domeniu ale administrațiilor maritime (JO L 319, 12.12.1994, p. 20).

      (4)  Directiva 2009/15/CE a Parlamentului European și a Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor, precum și pentru activitățile în domeniu ale administrațiilor maritime (JO L 131, 28.5.2009, p. 47).


title: 2007/242/CE: Decizia Consiliului din 23 aprilie 2007 de punere în aplicare a articolului 7 alineatul (2) din Regulamentul (CE) nr. 423/2007 privind măsuri restrictive împotriva Iranului

text:
               24.4.2007

               RO

               Jurnalul Oficial al Uniunii Europene

               L 106/51

      DECIZIA CONSILIULUI

   din 23 aprilie 2007
   de punere în aplicare a articolului 7 alineatul (2) din Regulamentul (CE) nr. 423/2007 privind măsuri restrictive împotriva Iranului
   (2007/242/CE)
   CONSILIUL UNIUNII EUROPENE,
   având în vedere Regulamentul (CE) nr. 423/2007 al Consiliului din 19 aprilie 2007 (1) și, în special, articolul 15 alineatul (2),
   întrucât:

               (1)

               La 19 aprilie 2007, Consiliul a adoptat Regulamentul (CE) nr. 423/2007 privind măsuri restrictive împotriva Iranului. Articolul 15 alineatul (2) din regulamentul respectiv prevede stabilirea, reanalizarea și modificarea de către Consiliu a listei de persoane, entități și organisme menționate la articolul 7 alineatul (2) din respectivul regulament.

               (2)

               Consiliul a stabilit că anumite persoane, entități și organisme îndeplinesc condițiile prevăzute la articolul 7 alineatul (2) din Regulamentul (CE) nr. 423/2007 și că, în consecință, acestea ar trebui să fie incluse în lista de la anexa V a respectivului regulament din motive individuale și specifice prevăzute de acesta,

         DECIDE:
   Articolul 1
   Persoanele, entitățile și organismele care figurează în anexa la prezenta decizie se includ în lista din anexa V a Regulamentului (CE) nr. 423/2007.
   Articolul 2
   Prezenta decizie produce efecte la data publicării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 23 aprilie 2007.

            Pentru Consiliu

            Președintele

         F.-W. STEINMEIER

      (1)  JO L 103, 20.4.2007, p. 1.

      ANEXĂ

         „A.   Persoane, entități și organisme juridice

                     Nume

                     Informații de identificare

                     Motive

                     1.

                     Aerospace Industries Organisation, AIO

                     AIO, 28 Shian 5, Lavizan, Teheran

                     AIO supervizează producția iraniană de rachete, inclusiv Shahid Hemmat Industrial Group, Shahid Bagheri Industrial Group și Fajr Industrial Group, care au fost nominalizate în cadrul UNSCR 1737 (2006). Șeful AIO și alți doi înalți funcționari au fost de asemenea nominalizați în cadrul UNSCR 1737 (2006).

                     2.

                     Armament Industries

                     Pasdaran Av., PO Box 19585/777, Teheran

                     Filială a DIO (Defence Industries Organization).

                     3.

                     Defence Technology and Science Research Centre (DTSRC) – cunoscut și ca Educational Research Institute/Moassese Amozeh Va Tahgiaghati (ERI/MAVT Co.)

                     Pasdaran Av., PO Box 19585/777, Teheran

                     Însărcinat cu cercetarea și dezvoltarea. Filială a DIO. DTSRC efectuează o mare parte a achizițiilor în numele DIO.

                     4.

                     Jaber Ibn Hayan

                     AEOI-JIHRD P.O.Box: 11365-8486; Teheran; 84, 20th Av. Entehaye Karegar Shomali Street; Teheran

                     Jaber Ibn Hayan este un laborator al AEOI implicat în activitățile legate de ciclul combustibilului. Situat în mijlocul centrului de cercetări nucleare de la Teheran (TNRC), nu fusese declarat de către Iran în cadrul acordului de garanție înainte de 2003, moment în care se desfășurau activități de conversie.

                     5.

                     Marine Industries

                     Pasdaran Av., PO Box 19585/777, Teheran

                     Filială a DIO.

                     6.

                     Nuclear Fuel Production and Procurement Company (NFPC)

                     AEOI-NFPD P.O.Box: 11365-8486, Teheran/Iran

                     Nuclear Fuel Production Division (NFPD) din cadrul AEOI desfășoară activități de cercetare și dezvoltare în domeniul ciclului combustibilului nuclear, incluzând printre altele: prospectarea, extracția, procesarea și conversia uraniului, precum și gestionarea deșeurilor nucleare. NFPC este succesorul NFPD, o companie afiliată aflată sub conducerea AEOI, care desfășoară activități de cercetare și dezvoltare în cadrul ciclului combustibilului nuclear, inclusiv conversia și îmbogățirea.

                     7.

                     Special Industries Group

                     Pasdaran Av., PO Box 19585/777, Teheran

                     Filială a DIO.

                     8.

                     TAMAS Company

                     TAMAS este implicat în activități legate de îmbogățire, pe care Iranul trebuie să le stopeze, conform cerințelor Consiliului IAEA și ale Consiliului de Securitate. TAMAS reprezintă un organism supraierarhic, în subordinea căruia au fost înființate patru filiale, inclusiv una care se ocupă cu extragerea și concentrarea uraniului și o a doua care răspunde de procesarea și îmbogățirea uraniului și de deșeuri.

               B.   Persoane fizice

                     Nume

                     Informații de identificare

                     Motive

                     1.

                     Reza AGHAZADEH

                     Data nașterii: 15.3.1949 Numărul pașaportului: S4409483 valabil 26.4.2000-27.4.2010 Emis la: Teheran Locul nașterii: Khoy

                     Șeful Organizației iraniene a energiei atomice (AEOI). AEOI supervizează programul nuclear al Iranului și este nominalizată în cadrul UNSCR 1737 (2006).

                     2.

                     Amir Moayyed ALAI

                     Implicat în gestionarea montării și întreținerii centrifugelor. Consiliul IAEA și Consiliul de Securitate au solicitat Iranului să suspende toate activitățile legate de îmbogățire. Această solicitare include toate activitățile legate de centrifugare. La data de 27 august 2006, președintele Ahmadinejad i-a acordat lui Alai un premiu special pentru rolul acestuia în asamblarea și întreținerea centrifugelor.

                     3.

                     Mohammed Fedai ASHIANI

                     Implicat în producția carbonatului de uranil și de amoniu (CUA) și în gestionarea complexului de îmbogățire de la Natanz. Iranului i s-a solicitat să suspende toate activitățile privitoare la îmbogățire. La data de 27 august 2006, președintele Ahmadinejad i-a acordat lui Ashiani un premiu special pentru rolul său în procesul de producție al AUC și în gestionarea și proiectarea complexului de îmbogățire de la Natanz (Kashan).

                     4.

                     Haleh BAKHTIAR

                     Implicată în producția de magneziu cu o concentrație de 99,9 %. La data de 27 august, președintele Ahmadinejad i-a acordat lui Bakhtiar un premiu special pentru rolul său în producerea de magneziu cu o concentrație de 99,9 %. Magneziul cu o asemenea puritate poate fi utilizat pentru a produce uraniu metalic, care poate fi turnat în materiale pentru o armă nucleară. Iranul a refuzat să permită IAEA să aibă acces la vreun document privind producția de emisfere de uraniu metalic, care pot fi folosite numai pentru producția de arme nucleare.

                     5.

                     Morteza BEHZAD

                     Implicată în fabricarea de componente pentru centrifuge. Iranului i s-a solicitat să suspende toate activitățile privitoare la îmbogățire. Această solicitare include toate activitățile legate de centrifugare. La data de 27 august 2006, președintele Ahmadinejad i-a acordat lui Behzad un premiu special pentru rolul său în fabricarea de componente complexe și sensibile pentru centrifuge.

                     6.

                     Dr Hoseyn (Hossein) FAQIHIAN

                     Adresa NFPC: AEOI-NFPD P.O.Box: 11365-8486, Teheran/Iran.

                     Deputat și director general al Nuclear Fuel Production and Procurement Company (NFPC), parte a AEOI. AEOI supervizează programul nuclear al Iranului și este nominalizată în cadrul UNSCR 1737 (2006). NFPC este implicat în activități legate de îmbogățire, pe care Iranul trebuie să le stopeze, conform cerințelor Consiliului IAEA și ale Consiliului de Securitate.

                     7.

                     Seyyed Hussein (Hossein) HUSSEINI (HOSSEINI)

                     Funcționar al AEOI implicat în proiectul privind reactorul de cercetare în domeniul apei grele de la Arak. UNSCR 1737 (2006) a solicitat Iranului să suspende toate activitățile în proiectele privind apa grea.

                     8.

                     Javad KARIMI SABET

                     Președinte al Novin Energy Company. Karimi Sabet a fost decorat în august 2006 de către președintele Ahmadinejad pentru rolul său în conceperea, producția, instalarea și punerea în funcțiune a echipamentelor nucleare de la Natanz.

                     9.

                     Said Esmail KHALILIPOUR

                     Șef adjunct al AEOI. AEOI supervizează programul nuclear al Iranului și este nominalizată în cadrul UNSCR 1737 (2006).

                     10.

                     Ali Reza KHANCHI

                     Adresa NRC: AEOI-JIHRD P.O.Box: 11365-8486, Teheran/Iran Fax: (+9821) 8021412

                     Șef al Tehran Nuclear Research Centre (TNRC) al AEOI. IAEA continuă să solicite Iranului clarificări privind experimentele de separare a plutoniului desfășurate la TNRC, inclusiv privind prezența de particule HEU în mostrele experimentale prelevate la instalațiile de depozitare a deșeurilor de la Karaj, unde se află containerele folosite pentru stocarea țintelor de uraniu sărăcit utilizate în aceste experimente. AEOI supervizează programul nuclear al Iranului și este nominalizată în cadrul UNSCR 1737 (2006).

                     11.

                     Hamid Reza MOHAJERANI

                     Implicat în gestionarea producției la Uranium Conversion Facility (UCF) din Esfahan. La data de 27 august 2006, președintele Ahmadinejad i-a acordat un premiu special lui Mohajerani pentru rolul său în gestionarea producției la UCF și pentru proiectarea, construcția și instalarea unității UF6 (UF6 reprezintă materia primă folosită pentru îmbogățire).

                     12.

                     Houshang NOBARI

                     Implicat în gestionarea complexului de îmbogățire de la Natanz. Consiliul IAEA și Consiliul de Securitate au solicitat Iranului să suspende toate activitățile legate de îmbogățire. Acestea includ activitățile de la complexul de îmbogățire de la Natanz (Kashan). Pe data de 27 august 2006, președintele Ahmadinejad i-a acordat lui Nobari un premiu special pentru rolul său în gestionarea și punerea în aplicare cu succes a planului privind situl de la Natanz (Kashan).

                     13.

                     Dr Javad RAHIQI

                     Șef al Centrului de Tehnologie Nucleară din Esfahan al AEOI. Acesta supervizează uzina de conversie a uraniului din Esfahan. Consiliul IAEA și Consiliul de Securitate au solicitat Iranului să suspende toate activitățile legate de îmbogățire. Această solicitare include toate activitățile legate de conversia uraniului. AEOI supervizează programul nuclear al Iranului și este nominalizată în cadrul UNSCR 1737 (2006).

                     14.

                     Abbas RASHIDI

                     Implicat în activitățile de îmbogățire de la Natanz. Consiliul IAEA și Consiliul de Securitate au solicitat Iranului să suspende toate activitățile legate de îmbogățire. Pe data de 27 august 2006, președintele Ahmadinejad i-a acordat lui Rashidi un premiu special pentru gestionarea seriei de 164 de centrifuge de la Natanz și pentru rolul important jucat de Rashidi în exploatarea cu succesa acesteia.

                     15.

                     Abdollah SOLAT SANA

                     Director executiv al the Uranium Conversion Facility (UCF) din Esfahan. Aceasta este instalația care produce materie primă (UF6) pentru instalațiile de îmbogățire de la Natanz. Pe data de 27 august 2006, președintele Ahmadinejad i-a acordat un premiu special lui Solat Sana pentru rolul jucat. ”